b"\n_START_ARTICLE_\nEsgl\xc3\xa9sia de Santa Eul\xc3\xa0lia de Riuprimer\n_START_SECTION_\nDescripci\xc3\xb3\n_START_PARAGRAPH_\nEdifici religi\xc3\xb3s. Esgl\xc3\xa9sia amb la fa\xc3\xa7ana orientada a ponent en la qual es marca un cos central cobert a dues vessants i dos cossos laterals coberts a una sola vessant. El portal \xc3\xa9s de forma rectangular amb un front\xc3\xb3 al damunt, datat al 1805, on al damunt hi ha un ull de bou. Els cossos laterals tenen finestres rectangulars. L'interior de la nau central \xc3\xa9s coberta amb volta en la qual s'hi marquen quatre trams, el primer correspon al cor. Les naus laterals s\xc3\xb3n cobertes amb volta de creueria. Es forma tamb\xc3\xa9 un petit creuer._NEWLINE_Al mur exterior de migdia es marca l'antic portal de l'edificaci\xc3\xb3 rom\xc3\xa0nica. A la part de la cap\xc3\xa7alera, a llevant, hi ha la capella fonada oberta a l'exterior amb \xc3\xb2culs. Adossat a ponent hi ha un campanaret de planta quadrada de tres pisos i cobert a quatre vessants._NEWLINE_La capella del Sant\xc3\xadssim est\xc3\xa0 decorada amb pintures de Lluci\xc3\xa0 Costa.\n_START_SECTION_\nHist\xc3\xb2ria\n_START_PARAGRAPH_\nEl document m\xc3\xa9s antic que parla de la parr\xc3\xb2quia data del 872. L'esgl\xc3\xa9sia surt esmentada al 946 i fou consagrada pel bisbe Oliva el 15 de maig de 1041. L'esgl\xc3\xa9sia est\xc3\xa0 situada al mateix indret i conserva alguns murs del segle XI. L'antic portal de migdia est\xc3\xa0 cegat. Fou ampliada i reformada durant els segles XVII i XVIII amb capelles laterals. Al 1805 va sofrir una reforma radical. La capella fonda conserva pintures de Lluci\xc3\xa0 Costa (segle XX)."